recursal/SuperWikiNEXT-32B huggingface dataset:
מאדאם רולאן בזמן כתיבתה
**מארי-ז'אן מנון רולאן דה לה פלאטייר** (בצרפתית: **Marie-Jeanne 'Manon' Roland de la Platière**;‏ 17 במרץ 1754 – 8 בנובמבר 1793) הייתה מהפכנית וסופרת צרפתייה.

ילדותה
------

מארי ז'אן פליפון, הידועה בכינויה מנון, הייתה בתם היחידה של פייר גטיאן פליפון ואשתו מרגריט בימונט. ששת אחיה נפטרו בעודם תינוקות.
בשנתיים הראשונות לחייה, התגוררה אצל מינקת בארפאז'ון (אנ'), עיירה קטנה מדרום-מזרח לפריז.

היא הייתה ילדה מוכשרת וכבר בגיל חמש לימדה את עצמה קרוא וכתוב. בשיעורי הקטכיזם שמו לב הכמרים לכשרונותיה הברוכים, ומכיוון שהייתה בת יחידה, היא זכתה לקבל יותר השכלה ממה שהיה נהוג להעניק באותה עת לבנות מרקע חברתי זהה לשלה. מורים הגיעו לבית המשפחה כדי ללמדה קליגרפיה, היסטוריה, גאוגרפיה מוזיקה ועוד.
אביה לימד אותה רישום והיסטוריה של האומנות, דודה שהיה כומר לימד אותה לטינית, וסבתה שהייתה אומנת, דאגה ללמדה איות ודקדוק. בנוסף, היא למדה מאמה כיצד לנהל משק בית.
בילדותה היא הייתה מאוד דתית ולפיכך התגוררה לבקשתה במנזר במשך שנה. בבגרותה החלה להטיל ספק בתורת הכנסייה הקתולית. אף על פי שנטשה את ההכנסייה, היא המשיכה להאמין כל חייה בקיומו של האל, אלמותיות הנפש, והחובה המוסרית לעשות טוב. רעיונותיה קרובים מאוד לדאיזם.

המהפכה
------

ברחבי צרפת, ובמיוחד בפריז, התגברו המחאות נגד התנאים החברתיים, הכלכליים והפוליטיים ששררו באותה עת. משפחת רולאן הייתה במובנים רבים נציגה של האליטה המהפכנית העולה. בני המשפחה התמרמרו על השחיתות שאפיינה את בית המשפט בוורסאי.
הם העדיפו כלכלה ליברלית וביטול תקנות ישנות, ועזרו בסעד לעניים, וכאשר התכנסה אספת המעמדות בצרפת בשנת 1789, מאדאם רולאן ובעלה היו מעורבים בעריכת הקאהייר דה דולאנס המקומי, המסמך בו יכלו אזרחי ליון להביע את טענותיהם לגבי המערכת הפוליטית והכלכלית.
הפוליטיקה לא מילאה שום תפקיד מרכזי בתכתובת של מאדאם רולאן לפני 1789, אך במהלך אותה שנה היא התלהבה יותר ויותר מההתפתחויות הפוליטיות.

מותה של מאדאם
-------------

מאדאם רולאן מוצאת להורג
ב־31 באוקטובר 1793 הוצאו להורג עשרים ואחד הפוליטיקאים של גירונדין לאחר משפט קצר, וביניהם מאדאם רולאן. הקבוצה כללה את חברתה הטובה בריסו.

קישורים חיצוניים
----------------

ויקישיתוף מדיה וקבצים בנושא **מאדאם רולאן** בוויקישיתוף
* מאדאם רולאן, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007273368505171
* BNE: XX1385067
* BnF: cb12095632s (data)
* GND: 118791001
* HDS: 041436
* ICCU: PUVV015534
* ISNI: 0000 0001 1119 3379
* LCCN: n85110298
* NDL: 00796131
* NKC: jo2009525719
* NLG: 155494
* NLP: a0000001773801
* NTA: 08506260X
* SELIBR: 250401
* SNAC: w69z9rpr
* SUDOC: 028068963
* Trove: 1226893
* VcBA: 495/36534
* VIAF: 14798357
* WorldCat: lccn-n85110298

 |
פירוש נוסף ערך זה עוסק בפעולה חקלאית. אם התכוונתם למחנה פליטים פלסטיני, ראו מחנה הפליטים שתילה.
שתילת פרדסשתילת הפרדס הראשון בארץ ישראל
**שתילה** היא פעולה של העברת שתיל ממקום גידול ארעי לתוך מצע גידול מכל סוג, כמו למשל אדמה, טוף, צמר סלעים, עציצים ועוד.

להבדיל מזריעה, בה מטמינים זרע במצע הגידול, השתיל נשאר חשוף בחלקו העליון. לא כל שתילה היא המשך של תהליך זריעה, מאחר שיש שתילים שנוצרו משיטות ריבוי שונות שאינן הפצת זרעים.

בשתילה במצע גידול, כמו באדמה (חממה, שדה פתוח, ערוגה) שותלים את השתילים במרחקים קבועים זה מזה על מנת לאפשר לכל שתיל מרחב מחיה. המרחק ועומק השתילה שונים מסוג צמח אחד למשנהו, שתילי עצים יהיו רחוקים יותר זה מזה ויוחדרו עמוק יותר בקרקע מאשר שתילי ירקות או פרחים. 

שתילה יכולה להתבצע גם בתוך עציצים, אדניות או דליים עם מצעי גידול שונים. בשתילה במצעים, ניתן לקבוע את מרווח השתילה באופן ידני, על ידי הצבת המצע במרווח הרצוי.

לרוב יש להכין את מצע הגידול לקליטת השתילים החדשים. חלק מתהליך השתילה הוא הוספת דשנים למצע וכן השקיית השתיל על מנת להבטיח קליטת שורשיו.

גם העברת שתילים ממקום למקום נקראת שתילה, או העתקה.

מקרה פרטי של שתילה הוא נטיעה, מושג שהוראתו בדרך כלל שתילת עצים. היות שבשפה העברית הפועל "נטיעה" אינו מתייחס בהכרח לעצים (למשל: נטיעת אוהל), אולם מרמז על מיקום קבוע, הרי שהביטוי "נטיעת עצים" מצביע על שתילה במקום של קבע.

עצים שנשתלועצים שנשתלו
נעיצת גאופיטים במצע גידול מכונה אף היא שתילה בשפת הדיבור, אף על פי שבמקרה זה הפעולה שונה, משום שאיבר הרבייה (בצל או פקעת) ננעץ כולו במצע.

שתילה נכונה
-----------

הקפדה על מספר נושאים בקשר עם השתילה תשפר את יכולת השתיל להקלט במקומו החדש באופן מיטבי:

תמונה של צמחצמח
ראשית יש להתאים את העץ לאזור השתילה ע"פ מאפייניו. למשל, במקומות בהם הטמפרטורה יורדת מתחת לאפס מעלות צלזיוס בתקופות מסוימות בשנה, לא מומלץ לשתול עצים המתאימים לאקלים טרופי. דברים דומים אמורים גם לגבי מקומות הסובלים מרוחות עזות.

על מצע השתילה להיות מאוורר ותחוח ככל הניתן על מנת לאפשר השתרשות קלה של השתיל במצע.

ניתן להוסיף למצע השתילה חומרי הזנה כגון קומפוסט ואחרים, אולם רצוי להקפיד שלא לעבור את הכמות המומלצת, שכן עודף דשן מכל סוג שהוא עלול להביא לצריבה במערכת השורשים וקשיים בקליטת השתיל במצע.

בעת השתילה יש לשים לב שלא לפורר את גוש השורשים. התפרקות גוש השורשים תביא לקריעת היונקות - שורשונים מיקרוסקופיים המופקדים על קליטת מים ויסודות שונים מהמצע, ועלולה לגרום להתייבשות הצמח. 

צוואר השורש צריך להמצא בגובה פני מצע השתילה (בהדרים כ 2 ס"מ מעל פני הקרקע). שתילה עמוקה מידי, תביא לתופעה הנקראת ריקבון צוואר השורש.

לאחר השתילה יש להקפיד על השקיה מתאימה, יום יומית למשך התקופה, עד לזיהוי לבלוב חדש, המעיד על קליטת הצמח.

קישורים חיצוניים
----------------

ויקישיתוף מדיה וקבצים בנושא **שתילה** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb11977515d (data)
* LCCN: sh2001008990

 |
פירוש נוסף ערך זה עוסק בתוכנית טלוויזיה. אם התכוונתם לסם הנמכר בפיצוציות, ראו סמי פיצוציות או קנבינואידים סינתטיים.

**נייס גיא** הייתה תוכנית סאטירה ונונסנס ישראלית בהנחיית גיא מרוז ויוני להב ששודרה בערוץ 2 הניסיוני בשנים 1992–1993 והייתה לתוכנית הסאטירה הרביעית בטלוויזיה מאז "ניקוי ראש", "מוצ"ש" ו"העולם הערב" אחרי שנים רבות בהן היו רק פינות סאטיריות בתוכניות ליל שבת של הערוץ הראשון.

מרוז היה המנחה הראשי ולהב היה הסיידקיק ("שוליה") בעל המימרה הקבועה "יש לי זקפה שקשה לתאר, רוצה לראות?" (שאלה שעליה היה משיב מרוז בשלילה). 

התסריטים נכתבו על ידי מרוז, להב ויורם שרתוק, שהיה גם העורך הראשי של התוכנית.

התוכנית הייתה מלאה בהומור עצמי על רדידותם של המנחים והתכנים. שיר הפתיח נכתב על ידי מרוז ולהב, הולחן והושר על ידי גיא מרוז, ומילותיו היו בדיחה עצמית על ההפקה נטולת התקציב ("תשב מהר על הכיסא כי עוד מעט הוא לא יהיה"). המימון והחסות הקבועה לתוכנית היו של חברת יורוקום והשניים חילקו ממוצרי החברה בתוכניות. גם על כך התבדחו השניים ב"פינת הספונסר" שבה גילם את הספונסר הפנטומימאי חנוך רוזן.

שחקנים נוספים שהשתתפו בתוכנית היו אורנה רוטברג, דרור טפליצקי, קרן מור וצביקה הדר, אז עוד שחקן אלמוני שהתוכנית העניקה לו את הפרסום הטלוויזיוני הראשון. בין הדמויות שגילם בה הייתה דמות של ערס שהייתה מעין גרסה ראשונית לז'וז'ו חלסטרה, הדמות המזוהה איתו מתוכנית הקומדי סטור בערוץ 2 המסחרי.

התוכנית הייתה חדשנית בגישתה הסאטירית אך זכתה לביקורות שליליות בשל הפרובוקציות הרבות שיצרה, למשל: מתנחל שהורג ערבי בסוף כל מערכון; פינת בישול לבעלי מוגבלויות: קטועי יד, חולים סופניים, חולי אפילפסיה; הפוליטיקאי זיבי נתניהו (בגילומו של צביקה הדר) שבמהלך ריאיון הסיר את החליפה, נשאר בבגדי דראג קווין צבעוניים, ירד על ארבע והתמסר להצלפות השוט של יוני להב (ברמיזה לפרשת הקלטת הלוהטת). שערורייה זכורה במיוחד עורר מערכון שבו הופיעה מיכל ינאי לבושה כגבירת סאדו מאזו עם שוט וביריות והנחתה תוכנית מיוחדת של "תיבת ההפתעות" בערוץ 6 (כביכול) המיועדת ל"ילדים חריגים". ינאי קראה לצופים להגשים את הפנטזיות שלהם תוך שהיא מדברת בנימה מפתה, גונחת ומשמיעה רמיזות מיניות כשברקע מנוגן השיר הפרובוקטיבי Je t'aime... moi non plus (אנ') של סרז' גינסבורג וג'יין בירקין. המערכון צונזר במקור ושודר לבסוף רק במסיבת הפרידה מערוץ 2 הניסיוני שהגיש רון לוינטל ב-31 באוקטובר 1993.

בשנת 2000 חזרו מרוז ולהב לשתף פעולה בתוכנית הסאטירה "המחשוף" בערוץ 2 (שידורי קשת), אך היא לא זכתה להצלחה רבה וירדה לאחר עונה אחת.

קישורים חיצוניים
----------------

* "נייס גיא", במסד הנתונים הקולנועיים IMDb (באנגלית)
* "נייס גיא", במיזם "אישים" לתיעוד היצירה הישראלית
**תלמה אינס פרדין קגיאנו** (בספרדית: **Thelma Inés Fardin Caggiano**, נולדה ב-24 באוקטובר 1992; בארילוצ'ה, ארגנטינה), המוכרת בשם **תלמה פרדין**, היא שחקנית ארגנטינאית. 

פרדין ידועה בתפקידה בטלנובלה הארגנטינאית "פטיטו".

ביוגרפיה
--------

פרדין החלה את קריירת המשחק ב-1999, בטלנובלה הארגנטינאית "קבסיטה", לצידה של אגוסטינה צ'רי. באותה שנה, פרדין נטלה חלק בסרט הארגנטינאי "La Edad del Sol" לצידה של סולדד פסטורוטי.

ב-2006, פרדין נטלה חלק בטלנובלה הארגנטינאית "חיים שלי" לצידם של פקונדו ארנה ונטליה אוריירו.

בין השנים 2007–2008 פרדין נטלה חלק בתפקיד ראשי בטלנובלה "פטיטו" בתפקיד חוספינה, לצידם של ברנדה אסניקר, אווה דה דומיניצ'י וגסטון סופריטי.

בין השנים 2009–2010, פרדין נטלה חלק בקומדיה הארגנטינאית לילדים "מפונקים".

בשנת 2014 ביצעה הופעת אורח בטלנובלה "אמיצות".

בין השנים 2016–2017, פרדין נטלה חלק בטלנובלה הארגטינאית-מקסיקנית "סוי לונה", לצדם של רוג'רו פסקווארלי, ולנטינה סנרה ואגוסטין ברנסקוני.

תלונה נגד חואן דרטס
-------------------

בדצמבר 2018 פורסם כי פרדין הגישה תלונה במשטרה נגד השחקן הארגנטינאי חואן דרטס בגין אלימות מינית ואונס שהתרחשו ב-2009 במלון בניקרגואה בעת סיבוב ההופעות הבין-לאומי של הטלנובלה הארגנטינאית "פטיטו", כאשר פרדין הייתה בת 16 ודרטס בן 45. פרדין הודיעה כי מסרה תלונה במשטרה נגד דרטס במסגרת מסיבת עיתונאים, אליה הצטרפה הצהרה שנחתמה בידי מספרת שחקניות ארגנטינאיות נוספות אשר טענו כי דרטס הטריד אותן מינית, ביניהן השחקניות קאלו ריברו, אנה קואצ'י ונטליה חונקוס. באוקטובר 2019, רשויות המשפט בניקרגואה פנו לאינטרפול להוציא לדרטס צו מעצר בין-לאומי.

קישורים חיצוניים
----------------

ויקישיתוף מדיה וקבצים בנושא **תלמה פרדין** בוויקישיתוף
* תלמה פרדין, ברשת החברתית אקס (טוויטר)
* תלמה פרדין, ברשת החברתית אינסטגרם
* תלמה פרדין, במסד הנתונים הקולנועיים IMDb (באנגלית)
* תלמה פרדין, במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n2022038540
* VIAF: 4704165930971768530008
* WorldCat (עם VIAF): 4704165930971768530008

 |
**ד"ר פפר** (**Dr Pepper**) הוא משקה מוגז אמריקאי המשווק כבעל טעם ייחודי. המשקה נוצר בשנות ה-80 של המאה ה-19 על ידי צ'ארלס אלדרטון בעיר וייקו בטקסס ונמכר לראשונה בשנת 1885. ד"ר פפר החל להיות משווק ברחבי ארצות הברית בשנת 1904. בתחילת המאה ה-21 נמכר המשקה אף באירופה, אסיה ודרום אמריקה. למשקה גרסה ללא סוכר, דיאט ד"ר פפר, וכן שורה של טעמים נוספים תחת אותו מותג, אשר שווקו לראשונה בשנת 2000. ד"ר פפר הוא המשקה הקל הפופולרי הוותיק ביותר הנמכר כיום בעולם.

היסטוריה
--------

על פי נתוני משרד הפטנטים האמריקאי הבקשה להכרה במשקה ד"ר פפר הוגשה ב-1 בדצמבר 1885, שנה בטרם הוגשה הבקשה למשקה קוקה-קולה. בשנת 1904 הוא החל להיות משווק ברחבי ארצות הברית, בעת התערוכה העולמית של סנט לואיס שנערכה בשנת 1904. המשקה שווק כמשקה מוגז חדש המורכב מ-23 טעמים.

את המשקה המציא רוקח יליד ברוקלין בשם צ'ארלס אלדרטון אשר עבד בבית מרקחת בעיר וייקו בטקסס. תחילה הוא הציע לבעל בית המרקחת לטעום מן המשקה והאחרון אהב את הטעם. הקונים בבית המרקחת שמעו על המשקה מפה לאוזן והחלו מבקשים את משקה ה"ווייקו". אלדרטון מסר את נוסחת המשקה לבעל בית המרקחת מוריסון וזה כינה אותו בשם ד"ר פפר. מקור שמו של המשקה אינו ברור וקיימות השערות רבות בעניין זה. אחת מהן היא כי נקרא על שם אנזים הקיבה פפסין. מסמכים שהתגלו בשנת 2009, ואשר מקורם ככל הנראה בבית המרקחת שבו נרקח לראשונה המשקה, תומכים בהשערה זו.

דוגמת משקאות מוגזים רבים אחרים בשלהי המאה ה-19 ובתחילת המאה ה-20, ד"ר פפר שווק כמשקה הממריץ את פעילות המוח ומעניק אנרגיה. על פי השערה נוספת באשר למקור שמו, תכונות נטענות אלה הן שהיוו מקור לשם. יש אף המשערים כי המשקה נקרא לכבודו של ד"ר פפר אמיתי כלשהו.

המשקה מופץ על ידי Keurig Dr Pepper, קוקה קולה ופפסיקו בהתאם לזכיינות אזורית.

### מאבקים משפטיים

בשנות ה-90 של המאה ה-20 נקשר שמו של המשקה במאבקים משפטיים. בשנת 1995 הנציבות הפדרלית למסחר (באנגלית: Federal Trade Commission) בארצות הברית מנעה מיזוג בין חברת קוקה-קולה לבין ד"ר פפר. ההחלטה התקבלה על יסוד ההנחה כי משקה ד"ר פפר משתייך לסוג משקאות מוגזים ייחודי, בעל טעם "פפר", ולא בטעם קולה, ולכן קוקה-קולה מנסה לרכוש מונופול בתחום משקאות מוגזים אלה. 

לאחר כישלון ניסיון המיזוג בין ד"ר פפר לקוקה-קולה, התמזגו חברות ד"ר פפר וסבן אפ ויצרו את תאגיד Dr Pepper/Seven Up Inc. לאחר מיזוג זה רכשה חברת קוקה-קולה את רוב זכויות שיווק המשקה מחוץ לתחומי ארצות הברית.

בשנת 1996 הייתה חברת ד"ר פפר מעורבת שוב בסכסוך משפטי בנושא הגבלים עסקיים לאחר שהנהלת קבוצת הפוטבול דאלאס קאובויס הואשמה בכך שכרתה עם החברה הסכמים בניגוד לחוזים המחייבים של ליגת ה-NFL‏.

### ד"ר פפר בישראל

בישראל נמכר ד"ר פפר מ-1997 ובמשך תקופה ארוכה קשה היה להשיגו.
בעת האחרונה, החלו לשווק את המשקה מחדש בחלק מחנויות הנוחות בתחנות הדלק ובכל סניפי רשת המרכולים "טיב טעם".
כמו כן, ניתן להשיג את המשקה במרכולים שונים ברחבי הארץ.

קישורים חיצוניים
----------------

ויקישיתוף מדיה וקבצים בנושא **ד"ר פפר** בוויקישיתוף
* אתר האינטרנט הרשמי של ד"ר פפר
* ד"ר פפר, ברשת החברתית פייסבוק

* ד"ר פפר, ברשת החברתית אקס (טוויטר)

* ד"ר פפר, ברשת החברתית אינסטגרם

הערות שוליים
------------

1. ↑  Dr Pepper: The Original "Dr Pepper Pepsin Bitters"
2. ↑  COCA-COLA AND FTC TO SETTLE ANTITRUST LITIGATION. Federal Trade Commission
3. ↑  Thomas Heath. "NFL, Cowboys Settle Suits, The Washington Post", December 14, 1996. p. F03.
**איבאן אנגל** (בהונגרית: **Engel Iván**; בקשצ'בה, 6 באוקטובר 1899 – בזל, 16 בדצמבר 1985) היה פסנתרן הונגרי-יהודי, פרופסור באוניברסיטה. אשתו הייתה הציירת אילזה קוהנר.

קורות חיים
----------

איבאן אנגל נולד במשפחה יהודית כבנם של מיקשה אנגל, סוחר יליד וינה, ושל יאנקה באש. מנצח הבישופ של אוראדיה, בלזנאי, הבחין בכישרונו המוזיקלי. את הידע המוזיקלי שלו רכש אצל אישטוואן תומאן. כבר אז בקונצרטים של התלמידים עורר תשומת לב בנגינת יצירותיהם של בטהובן, ברהמס, ליסט ודהונאני הוא למד קומפוזיציה אצל זולטאן קודאי וליאו ויינר באקדמיה למוזיקה ע"ש פרנץ ליסט. הוא היה מיודד עם המלחינים זולטאן קודאי ובלה בארטוק. בשנת 1921 קיים את קונצרט הסולו הראשון שלו באקדמיה למוזיקה. בשנת 1925 הוזמן ללמד בבית הספר למוזיקה בקהיר, שם שהה עד 1927. לאחר מכן הוא גר בברלין. את הקיץ של שנת 1926 בילה לתקופה קצרה בעיר הולדתו, משם נסע לגרמניה ולאיטליה. בשנת 1932 התחתן עם הציירת השווייצרית אילזה רות קוהנר בבודפשט. לאחר מלחמת העולם השנייה הפך לפרופסור באקדמיה למוזיקה בבודפשט עד שנת 1956. הוא התגורר בשווייץ משנת 1956.

פעילותו בבקשצ'בה
----------------

לאנגל היה תפקיד חשוב בהתפתחות החיים המוזיקליים של העיר. הוא השתתף ב"אאורורה-חוג למוזיקה, ספרות ואמנות" המקומית. הופיע מספר פעמים בוויגאדו (תיאטרון בידור) של בקשצ'בה ומאמריו הופיעו בעלון של העיר.

לקריאה נוספת
------------

* לקסיקון ביוגרפי הונגרי
* לקסיקון יהודי הונגרי
* פאל גויאש: חייהם ועבודותיהם של סופרים הונגרים. 1990

קישורים חיצוניים
----------------

* איבאן אנגל, באתר Discogs (באנגלית)

הערות שוליים
------------

1. ↑   *Születési bejegyzése a békéscsabai polgári születési akv. 1188/1899. folyószáma alatt*.
2. ↑   *Házasságkötése a Budapest V. kerületi polgári házassági akv. 39/1932. folyószáma alatt*.

|  |  |
| --- | --- |
| בקרת זהויות עריכת הנתון בוויקינתונים | 
* NKC: xx0158285
* VIAF: 261495045
* WorldCat (עם VIAF): 261495045

 |
**ז'אן-פול-פייר קזימיר פרייה** (בצרפתית: **Jean Paul Pierre Casimir-Perier**; ‏8 בנובמבר 1847 - 11 במרץ 1907) היה מדינאי צרפתי ונשיאה החמישי (27 ביוני 1894 - 16 בינואר 1895) של הרפובליקה הצרפתית השלישית.

ביוגרפיה
--------

פרייה נולד ב-8 בנובמבר 1847 בפריז לאוגוסט קזימיר-פרייה ששימש כשר הפנים בממשלתו של נשיא הרפובליקה אדולף טייר. ב-1873 נישא להלן ויטה שילדה בן ובת: קלוד קזימיר פרייה שנפל ב-1915 במלחמת העולם הראשונה וז'רמן (מאדאם סומייה). הוא נכנס לחיים הפוליטיים כמזכיר של אביו, וב-1874 התמנה לחבר מועצת מחוז אוב שבחבל שמפן-ארדן. ב-1876 נבחר על ידי אנשי מחוז זה לחבר בית הנבחרים הצרפתי, תפקיד שאליו נבחר שוב ושוב במשך 18 שנה עד שהפך לנשיא הרפובליקה.

למרות מסורתה השמרנית של משפחתו, הצטרף לרפובליקנים של השמאל הפוליטי. הוא היה אחד מ-363 צירי בית הנבחרים שהצביעו בעד הצעת אי אמון בממשלתו המלוכנית של נשיא הרפובליקה, פטריס דה מק-מהון (בעת המשבר ב-16 במאי 1877). ב- 1883 הפך לתת מזכיר המדינה לענייני מלחמה, תפקיד שבו שימש עד 1885. בין 1890 ו-1892 שימש כסגן נשיא בית הנבחרים וכיושב ראש ועדת הכספים של גוף זה. ב- 10 בינואר 1893 הפך ליושב ראש בית הנבחרים, תפקיד בו שימש עד 3 בדצמבר של אותה שנה, כאשר הפך לראש הממשלה ושר החוץ.

ב-24 ביוני 1894 נרצח נשיא הרפובליקה מארי פרנסואה סדי קארנו בליון. כעבור שלושה ימים בחר בית הנבחרים את ז'אן קזימיר פרייה לנשיא הרפובליקה. אולם, הוא שימש בתפקיד זה כשישה חודשים בלבד. ב-16 בינואר 1895 התפטר לאחר התפטרותו של סגנו יומיים לפני כן. הוא הסביר את התפטרותו בכך שהשרים לא התייעצו עמו לפני שקיבלו החלטות חשובות, והותירו אותו ללא שליטה ממשית על המאורעות הפוליטיים, במיוחד בתחום מדיניות החוץ.

הוא זנח את הפוליטיקה לגמרי והקדיש את זמנו לעסקים, ובייחוד לעסקי מכרות. במשפטו החוזר של אלפרד דרייפוס שהתקיים בעיר רן (8 באוגוסט 1899) עדותו של ז'אן קזימיר פרייה הייתה מנוגדת לזו של הגנרל אוגוסט מרסייה שלא חדל מלהאשים את דרייפוס בבגידה. באותה שנה הציע לו נשיא הרפובליקה אמיל לובה לשמש כראש ממשלתו, אך הוא סירב.

ז'אן קזימיר פרייה מת ב-1907 בגיל שישים אחרי שלקה בתעוקת לב.

קישורים חיצוניים
----------------

ויקישיתוף מדיה וקבצים בנושא **ז'אן קזימיר-פרייה** בוויקישיתוף
* ז'אן קזימיר-פרייה, באתר אנציקלופדיה בריטניקה (באנגלית)
* ז'אן קזימיר-פרייה, באתר "Find a Grave" (באנגלית)

| נשיאי צרפת |
| --- |
| הרפובליקה הצרפתית השנייה | ז'אק-שארל דופונט דה ל'אור • לואי נפוליאון בונפרטה | דגל צרפתדגל צרפת |
| הרפובליקה הצרפתית השלישית | אדולף טייר • פטריס דה מק-מהון • ז'יל גרווי • מארי פרנסואה סדי קארנו • ז'אן קזימיר-פרייה • פליקס פור • אמיל לובה • ארמאן פלייר • רמון פואנקרה • פול דשאנל • אלכסנדר מילראן • גסטון דומרג • פול דומר • אלבר לברן |
| הרפובליקה הצרפתית הרביעית | ונסן אוריו • רנה קוטי |
| הרפובליקה הצרפתית החמישית | שארל דה גול • ז'ורז' פומפידו • ואלרי ז'יסקר ד'אסטן • פרנסואה מיטראן • ז'אק שיראק • ניקולא סרקוזי • פרנסואה הולנד • עמנואל מקרון |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007301614805171
* BnF: cb148804732 (data)
* GND: 117648094
* ISNI: 0000 0000 6658 2243
* LCCN: n86016713
* Léonore: 68502
* NLG: 113535
* NLP: a0000002604379
* SNAC: w63f76t4
* SUDOC: 083312013
* VcBA: 495/366362
* VIAF: 51958593
* WorldCat: lccn-n86016713

 |
**טל כחילה** (נולד ב-26 ביוני 1992) הוא כדורגלן ישראלי המשחק בעמדת הבלם בהפועל אום אל פאחם. בנו של כדורגלן העבר אהוד כחילה.

קריירה
------

כחילה החל את דרכו במחלקת הנוער של בית"ר ירושלים. ב-11 באוגוסט 2012 ערך את הופעת הבכורה שלו בקבוצה הבוגרת של המועדון, כשנכנס כמחליף במשחק מול מועדון ספורט אשדוד במסגרת גביע הטוטו. ב-17 בפברואר 2013 ערך את הופעת הבכורה שלו בליגת העל, כשפתח בהרכב בית"ר ירושלים במשחק מול הפועל חיפה. בעונת 2013/2014 ערך 15 הופעות בליגת העל וחתם לשנתיים נוספות במועדון. ב-2014/2015 התקשה כחילה למצוא את מקומו בהרכב בית"ר ירושלים וישב על ספסל הקבוצה במרבית משחקי הקבוצה. ב-19 בינואר 2015 כבש את שערו הראשון בקריירה, בתיקו 1–1 מול הפועל תל אביב.

את עונת 2015/2016 פתח עם ארבע הופעות עם בית"ר במסגרת מוקדמות הליגה האירופית. עם פתיחת העונה בליגת העל פחת מעמדו של כחילה בהרכב תחת המאמן סלובודאן דראפיץ' עקב שיתופם של חסוס רואדה, ניסו קפילוטו ודניאל אסקלינג על חשבונו. ב-6 בינואר 2016, אחרי שהוצא מסגל הקבוצה לתקופה של ארבעה חודשים כי סירב להצעה להארכת חוזה, האריך כחילה את חוזהו במועדון בשלוש וחצי שנים.

ב-2 בפברואר 2017 הושאל לבני יהודה תל אביב, עמה זכה בגביע המדינה לאחר שכבש שני שערים במהלך משחקי הגביע ושיחק 120 דקות במשחק הגמר מול מכבי תל אביב, ובתום העונה חזר לסגל בית"ר ירושלים.

ב-2 ביולי 2019 חתם על חוזה לעונה אחת עם אופציה לעונה נוספת באטרומיטוס מליגת העל היוונית.

ב-30 באוקטובר 2020 חזר לישראל וחתם בהפועל חדרה.

ב-26 באוגוסט 2021 חתם בסקציה נס ציונה. בסיום העונה העפיל עם הקבוצה לליגת העל.

ב-2 ביולי 2023 חתם בהפועל עירוני עפולה לעונה אחת.

ב-29 בינואר 2024 חתם בהפועל אום אל פאחם.

### נבחרת ישראל

לזכותו של כחילה 15 הופעות במדי נבחרת הנוער של ישראל. ב-18 בנובמבר 2013 ערך את הופעת הבכורה שלו במדי נבחרת ישראל הצעירה, בהפסד 3–4 לפורטוגל הצעירה במסגרת מוקדמות אליפות אירופה, ובסך הכול לזכותו שתי הופעות במדי הנבחרת הצעירה.

תארים
-----

בני יהודה תל אביב
* גביע המדינה: 2016/2017

קישורים חיצוניים
----------------

ויקישיתוף מדיה וקבצים בנושא **טל כחילה** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway

הערות שוליים
------------

1. ↑  גיא בן זיו, ‏טל כחילה חתם לעונה אחת באתרומיטוס היוונית, באתר ONE‏, 2 ביולי 2019
2. ↑  עמית קרקו, רשמית: טל כחילה חתם בהפועל חדרה לעונה אחת, באתר ONE, ‏30 באוקטובר 2020
3. ↑  רשמי: טל כחילה חתם בסקציה נס ציונה, באתר ערוץ הספורט, 26 באוגוסט 2021
4. ↑  אורי שמיר, חזר ללאומית: טל כחילה חתם בעפולה, באתר דאבל פס, 2 ביולי 2023
5. ↑  רשמי: טל כחילה חתם באום אל פאחם, באתר ‏מאקו‏, 29 בינואר 2024
**אנחל ברני** (בספרדית: **Ángel Berni**;‏ 9 בינואר 1931 – 24 בנובמבר 2017), היה כדורגלן פרגוואי, ששיחק בעמדת החלוץ.

קריירה
------

ברני החל את הקריירה בשנת 1949 במועדון קלוב אולימפיה מהעיר אסונסיון. לפני כן שיחק בין השנים 1945–1949 בקבוצת הנוער שלה. אחרי שנתיים בה, עבר ברני לבוקה דה קאלי הקולומביאנית עימה זכה במהדורה הראשונה של הגביע הקולומביאני בעונת 1950/1951. שנה אחר כך עבר לסן לורנסו הארגנטינאית, שם שיתף פעולה עם חלוצים גדולים כמו חוסה סנפיליפו ורנה פונטוני. ברני סיים כמלך שערי הליגה בשנת 1954 עם 19 שערים, ובעונתו האחרונה בה זכה באליפות בשנת 1959. הוא עבר לאחר מכן ליריבתה חימנסיה לה פלאטה, שם לא הצליח להתייצב, ועזב את דרום אמריקה אחרי פחות משנה. ברני עבר לריאל בטיס מספרד שבה סיים את הקריירה בשנת 1964.

נבחרת פרגוואי
במדי נבחרת פרגוואי היווה חלק מהסגל במשחקי מונדיאל 1950, אם כי לא לקח חלק כלל. ברני זכה עימה בקופה אמריקה 1953, תוארה הראשון בהיסטוריה של הנבחרת, תוך כדי שהוא כובש במהלך הטורניר 4 שערים.

תארים
-----

בוקה דה קאלי
* הגביע הקולומביאני: 1950/1951

סן לורנסו
* אליפות ארגנטינה: 1959

נבחרת פרגוואי
* קופה אמריקה: 1953

אישיים
* מלך השערים בליגה הארגנטינאית: 1954

קישורים חיצוניים
----------------

ויקישיתוף מדיה וקבצים בנושא **אנחל ברני** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
**ארנסט פרידריך אוטו פון אופן** (בגרמנית: **Ernst Friedrich Otto von Oven**‏; 3 בפברואר 1859 – 21 במאי 1945) היה גנרל גרמני אשר פיקד על יחידות צבא שונות במלחמת העולם הראשונה.

ביוגרפיה
--------

### תחילת דרכו

אופן נולד ב-3 בפברואר 1859 במחוז הם בממלכת פרוסיה. כיום באזור מחוז ארנסברג במדינת נורדריין-וסטפאליה. ב-1878 התגייס כצוער לצבא הקיסרות הגרמנית והוצב ברגימנט הרגלים ה-91 (אולדנבורג). ב-14 בפברואר 1880 הועלה לדרגת לויטננט ולאחר שלמד באקדמיה הצבאית הפרוסית הועלה לדרגת אובר-לויטננט והוצב במטה הכללי. ב-1893 הועלה לדרגת האופטמן. ב-1903 מונה למפקד גדוד ברגימנט הרגלים ה-8 (התורינגי), ובהמשך הועלה לדרגת אוברסט-לויטננט והוצב ברגימנט הרגלים ה-27 (המגדבורגי ה-2 - לואי פרדיננד, נסיך פרוסיה). ב-7 באוגוסט 1908 הועלה לדרגת אוברסט ומונה למפקד רגימנט הרגלים ה-38 (שלזיה - גנרל-פלדמרשל גראף מולטקה).

### מלחמת העולם הראשונה

 ערך מורחב – **מלחמת העולם הראשונה**  

ב-2 באוגוסט 1914 עם פרוץ מלחמת העולם הראשונה, מונה למפקד הדיוויזיה ה-21. הדיוויזיה שלו נכללה במסגרת הקורפוס ה-18 אשר היה חלק מהארמייה הרביעית בפיקוד אלברכט, דוכס וירטמברג. הוא השתתף בכיבוש לוקסמבורג, בפלישה הגרמנית לבלגיה ובפלישה לצרפת. ב-27 בינואר 1915 הוא הועלה לדרגת גנרל לוטננט. ב-1916 הוא השתתף בקרב ורדן ובקרב על הסום, ובתחילת 1917 מונה למפקד הקורפוס ה-21 והועבר לחזית המזרחית. הוא השתתף בבלימת מתקפת אגם נארוץ' ולאחר מכן הוחזר לחזית המערבית. הקורפוס שלו לחם בקרבות במסגרת פלגת הארמייה A ופלגת הארמייה B. הוא נפצע במהלך מתקפת מז-ארגון, אולם המשיך לפקד על הקורפוס ועל כך עוטר ב-25 באוקטובר 1918 בעיטור הפור לה מריט.

### אחריתו

לאחר שביתת הנשק בנובמבר, הוא הוביל את חייליו חזרה לגרמניה והצטרף לרייכסווהר. ב-1919 הוא מונה לראש אגף המבצעים והוביל את חיילי הרייכסווהר שהשתתפו בכיבוש הרפובליקה הסובייטית הבווארית. ב-23 ביוני של אותה שנה הוא מונה למפקד הקורפוס ה-2 והוצב בגבול עם פולין. עם המעבר לצבא של 200,000 איש, אשר נכפה על גרמניה לאחר המלחמה, ב-30 בספטמבר פורק הקורפוס ה-2. אופן ויתר על תפקידיו ופרש מהצבא, ובתמורה דרש וקיבל דרגה של גנרל חיל הרגלים. הוא נפטר ב-21 במאי 1945 בעיר גוסלאר בגיל 86.

קישורים חיצוניים
----------------

ויקישיתוף מדיה וקבצים בנושא **ארנסט פון אופן** בוויקישיתוף
* ארנסט פון אופן (באנגלית)
* ארנסט פון אופן (בגרמנית)
* ארנסט פון אופן (בגרמנית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 127949321
* VIAF: 52726709
* WorldCat (עם VIAF): 52726709

 |
גילי תמיר היא דוקטור לעבודה סוציאלית ומגישת התוכנית "זה מגיע לכם" בכאן ב' באמצעותה היא מסייעת במיצוי זכויות. מסייעת לפתור בעיות בנושא זכויות סוציאליות וקצבאות
. מרצה בעלת רקע במיצוי זכויות, אשת תקשורת עם ותק של יותר מ־15 שנה בטלוויזיה וברדיו.

ביוגרפיה
--------

תמיר גדלה ברמת אילן וברמת השרון. אביה מהנדס מכונות ובעל חברה תעשייתית ואמה גיאומורפולוגית, חוקרת סלעים ומעצבת חלונות ראווה. למדה במגמת מוזיקה בתיכון אלון שברמת השרון, אובחנה כמחוננת, וסבלה מהפרעת קשב. תמיר שירתה בגלי צה"ל והייתה לחיילת הסדיר הראשונה שקריינה מהדורות חדשות בכל שעה עגולה ולא רק מבזקים. בגיל 21 הגישה מהדורות חדשות בטלוויזיה בכבלים שם תפקדה גם ככתבת ספורט וכעורכת. בהמשך הגישה מספר חודשים ב"חדשות ישראל".

סיימה תואר ראשון בעבודה סוציאלית, תואר שני בהנחיית קבוצות בעבודה סוציאלית באוניברסיטת תל אביב ותואר שלישי בעבודה סוציאלית. התמחתה בעבודה סוציאלית קלינית. כעובדת סוציאלית תמיר ליוותה את סוגי המקרים הסוציאליים הקשים ביותר. היא עבדה ברשות לשיקום האסיר, בהוסטל הראשון בישראל שנפתח לשיקום קטינים. בתפקידה עוסקת תמיר בליווי טיפולי, אבחון וכתיבת חוות דעת על אנשים המצויים בהליכים פליליים. היא בעלת ניסיון רב גם בעבודה עם בני נוער- טיפול קבוצתי ופרטני בנושא התמכרויות של בני נוער, הפרעות אכילה, הפרעות קשב וריכוז, ועבודה עם נוער בסיכון, ונוער "בקצה הרצף". עוזרת לשורדי שואה למצות את זכויותיהם הסוציאליות ומעידה על העדר טיפול הולם מצד המדינה.

ב-2011 חזרה לתקשורת ב'רדיו ללא הפסקה' (103fm) בתוכניתה "גילי תמיר". ב־2016 עברה לרשת ב' בקול ישראל מאז היא מגישה את התוכנית "זה מגיע לכם" המשודרת בימים א-ד בשעה 19:00. מטרת התוכנית להנגיש לאזרחים את זכויותיהם. בתוכניתה תמיר מסייעת לקשישים, לבעלי מוגבלויות, לבני נוער במצוקה ולנפגעי עבירה למצות את זכויותיהם מול מוסדות הרווחה במדינה. בדרך כלל תמיר מזהה את הפתרון לבעיה כבר בשידור ואומרת למאזין למי עליו לפנות כדי לממש את זכויותיו. במקרים בהם ההליך נתקע בגלל המערכת, תמיר וצוות התוכנית נכנסים לתמונה ועוזרים.

תמיר נבחרה על ידי מגזין פורבס כאחת הנשים המשפיעות בישראל לשנת 2020

תמיר משמשת כיועצת מומחית למשרד המשפטים והסנגוריה הציבורית.

לה ולבעלה נועם אלון יש מרכז בשם 'מחוברים', שעוזר לאנשים בהגשת חוות דעת לבתי משפט ולוועדות שחרורים ובהכנה למאסר.

מעבירה הרצאות וסדנאות בנושא מיצוי זכויות. מרצה בבתי הספר לעבודה סוציאלית באוניברסיטת תל אביב ובאוניברסיטה העברית.

תמיר אף פועלת במטרה לשנות חקיקה באמצעות התקשורת. לשם כך היא כותבת ניירות עמדה ומשתתפת בוועדות הכנסת. מבין הישגיה- המאבק בעניין הזכאות לקצבאות לילדים עם אלרגיות מסכנות חיים. היא הובילה לכך שעשרות אלפי ילדים הפכו זכאים לקצבאות שמאפשרות להסתייע בהשגחה ובליווי. הישג נוסף שלה הוא התחייבות אגף השיקום של משרד הביטחון לא לפתוח יותר נכות צמיתה, למעט מצב של רמייה או צו שופט.

חיים אישיים
-----------

נשואה לעו"ס משפטי ואם לשניים, תושבת פתח תקווה. רוכבת שטח מ ־2002 בג'יפ שטח ובאופנוע כבד, כתבה שירים אשר זכו להצלחה בביצועה של זהבה בן ואחרים.

הערות שוליים
------------

1. ↑  מבקרת אצל רבנים, חובבת מטווחים ולוחמת למען האזרח הקטן: השדרנית ד"ר גילי תמיר לא נכנסת לאף משבצת | ישראל היום, באתר www.israelhayom.co.il, ‏2024-03-08
2. ↑  103FM - גילי תמיר, באתר 103fm.maariv.co.il
3. ↑  מגיע לכם כסף? העובדת הסוציאלית תעזור לכם להשיג אותו דרך הרדיו, באתר xnet
4. ↑  אודות, באתר גילי תמיר ייעוץ סוציאלי
5. ↑  ד"ר גילי תמיר - מרכז אדוה, ‏2022-08-07
**דיאטומיט** או **אדמה דיאטומית** (Diatomaceous earth) או **kieselguhr** היא מינרל טבעי רך המורכב בעיקר מסיליקה והנוצר משקיעה בימים או אגמים של צורניות - אצות חד תאיות מכוסות תחמוצת צורן. החומר נגרס בקלות לגרגרים שקוטרם מ 3 מיקרון ועד למילימטר אך לרוב בטווח שבין 10 ל 200 מיקרון וצבעם לבן דיאטומיט נקבובי ולכן צפיפותו נמוכה. הנקבוביות הגבוהה מאפשרת ספיחה יעילה ולכן אדמה דיאטומית משמשת כמצע סינון, כחומר סופח לנוזלים וכ"חול" להפרשות חתולים. שימושים נוספים הם כחומר שחיקה עדין לצורכי ליטוש, כקוטל חרקים, כמלאן (filler) במוצרי פלסטיק וגומי, כמצע לזרזים כימיים, כמייצב בדינמיט וכמבודד תרמי. הרכב אדמה דיאטומית יבשה משתנה בהתאם לגיל הסלע, לתכולת החרסית המעורבת בסיליקה ולמין האצה שיוצרת את המשקע; המרכיבים העיקריים של החומר: 80-90% סיליקה, 2-4% אלומינה ו 0.5-2% תחמוצות ברזל. 

אדמה דיאטומית

### יישומים

אדמה דיאטומית זמינה מסחרית ב־3 צורות: 

* כחומר גולמי שנגרס לצורך אריזה
* כאבקה טחונה לגרגרים בגודל 10-50 מיקרון לשימוש כקוטל חרקים
* לאחר חימום לשימוש כמלאן

#### חומרי נפץ

בשנת 1866 גילה אלפרד נובל שניטרוגליצרין הופך יציב יותר כשהוא ספוח בדיאטומיט וכך איפשר טיפול ושינוע מהיר ויעיל יותר בחומר הנפץ עליו רשם פטנט בשם דינמיט. 

#### מצע סינון

מסננים מצינורות מלאים בדיאטומיט שמשו לראשונה לסינון מים במהלך מגפת כולרה בבודפשט בשנת 1892. החומר משמש לסינון מים בבריכות שחייה, במערכות מי שתייה ובאקווריומים. המבנה הנקבובי של הגרגרים מאפשר ספיחה יעילה של חלקיקים קטנים. פרט למים ניתן לסנן באמצעות אדמה דיאטומית גם נוזלים כבירה, יין, סירופים ודבש מבלי לשנות את הטעם, הצבע או הערכים התזונתיים שלהם.

#### חומר שחיקה

היישום הוותיק ביותר של המינרל הוא כחומר לשחיקה עדינה ובכך הוא משמש במשחות שיניים ולליטוש מתכת. 

#### הדברה

דיאטומיט משמש להדברת מזיקים. מנגנון הפעולה הוא הצמדות הגרגרים לשלד החיצוני של פרוקי רגליים, ספיחה של פחמימנים מציפוי השעווה המגן (הקוטיקולה) וכך נגרמת התייבשות של המזיק. ליישום זה משתמשים באדמה שלא טופלה בחום ובקוטר גרגרים של כ 12 מיקרון. 

#### בידוד חום

החומר כאבקה משמש כמבודד תרמי - למילוי חללים מבודדים במתקנים קריוגניים וכן לבידוד תנורי בישול מסוג AGA (תנור שפיתח גוסטב דאלן המבוסס על אגירת חום של בעירה איטית).

#### מצע לזרזים

בשל שטח הפנים הגדול האבקה דיאטומיט משמש כמצע לזרזים בתעשייה הכימית כך למשל כמצע לניקל לשימוש בתגובות הידרוגנציה.

#### שימושים בחקלאות

האבקה משמשת כחומר מונע התגיישות והוא תוסף מאושר למזון בעלי חיים לצורך זה. אדמה דיאטומית משמשת גם כמצע גידול בהידרופוניקה.

קישורים חיצוניים
----------------

ויקישיתוף מדיה וקבצים בנושא **דיאטומיט** בוויקישיתוף

  


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007552919905171
* BnF: cb12156557f (data)
* GND: 4163766-5
* LCCN: sh85037626
* NDL: 00565392

 |
**Red Orchestra 2: Heroes of Stalingrad** הוא משחק וידאו מסוג יריות בגוף ראשון שמתרחש בתקופת מלחמת העולם השנייה, המשחק פותח על ידי Tripwire Interactive, הוצא לאור על ידי Tripwire Interactive ו-1C Company והופץ על ידי Valve לסטים. המשחק יצא לפלטפורמת ה-Microsoft Windows בלבד.

משחקיות
-------

המשחק Red Orchestra 2: Heroes of Stalingrad הוא מסוג יריות ריאליסטי מגוף ראשון. הרובים מתנהגים בצורה ריאליסטית, עם יציאת כדורים ורתע של הרובה נלקחו בחשבון. המשחק גם משלב את האלמנט של ה-HUD המסורתי כמו שבקטע של הטענת הרובה, השחקנים צריכים ללחוץ עוד פעם על מקש הטעינה לאחר שהחליפו מחסנים, כדי לדרוך את הנשק. אחד האלמנטים הם שלא רואים כמה כדורים יש במחסנית הרובה, כך שהשחקן צריך לוודא עם המחסנית שלו כמעט ריקה או מלאה. מערכת חדשה של המשחק היא לשחקן יש אפשרות להסתתר בצורה מציאותית מאחורה קירות, מכוניות וכו', ותוך כדי הסתתרות לירות מעל הקיר כדי לוודא שאין מול הקיר אף אחד. כאשר השחקן מקבל פציעות בקרב, הבריאות לא מתחדשת, אלא נשארת כפי שהיא, ובמקרה של פציעה קטלנית מכדור, השחקן כבר מת מאובדן דם.

במשחק Red Orchestra 2: Heroes of Stalingrad גם יש אפשרות לעלות על טנקים (בדיוק כמו במשחק הקודם Red Orchestra: Ostfront 41-45), ועוד כלי רכב שנוספו לאחר יציאת המשחק, לשחקן יש אפשרות לשבת בכל מקום פנוי בטנק (נהג, תותחן או מקלען). בגלל העבודה הרבה שנדרשה למפתחים בשביל לשחזר את מראה הטנקים בדיוק כמו שהיו פעם במאה אחוזים, לקח למפתחים שלושה חודשים לעצב כל טנק. לגרמנים יש את הטנק Panzer IV, ולרוסים את הטנק T-34. עוד טנקים ונגמ"שים נוספים נוספו למשחק זמן קצר לאחר יציאתו.

פיתוח
-----

בחודש יוני של שנת 2011, החברה Tripwire Interactive הודיעה שלמשחק תהיה הגנה ממש גבוהה נגד האקים וצ'יטים למיניהם, למשחק יש הגנת Valve Anti-Cheat והגנת Punkbuster שקשורים בשם PBBans.

חבילת הרחבה
-----------

המפתחים אישרו כי תהיה חבילת הרחבה למשחק בשם **Rising Storm**, שתצא במהלך 2013. המשחק יתרחש במערכה באוקיינוס השקט כאשר יהיה ניתן לשלוט על היפנים או על האמריקאים. החבילה תכיל 4 מפות חדשות בהם איוו ג'ימה, אי אשר בו התרחש קרב איוו ג'ימה.

כמו במשחק המקורי גם בחבילה יהיו מספר של תפקידים בהם השחקן יכול לשלוט. לכל תפקיד יש נשק שונה. במפות יהיו ליפנים בונקרים. כדי שהאמריקאים יוכלו לנקותם יהיה להם להביור. מלבד זאת ליפנים יש מוקשים וחרבות שבעזרתם היפנים יוכלו לשים מוקשים ולהסתער עם חרב חזקה מאוד.

ציונים
------

| האתר | הציון |
| --- | --- |
| GameRankings | 78.89% |
| Metacritic | 76/100 |
| האתר | הציון |
| GameSpy | 4.5/5 |

ראו גם
------

* Call of Duty
* Battlefield 1942

קישורים חיצוניים
----------------

* 

* אתר האינטרנט הרשמי של Red Orchestra 2: Heroes of Stalingrad
* Red Orchestra 2: Heroes of Stalingrad, באתר PCGamingWiki (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb165743212 (data)

 |
**ישיבה תיכונית - תורה ומדע ליד המרכז האקדמי לב** (מכונה בקיצור **יתמ"ל**) היא ישיבה תיכונית שהוקמה בשנת ה'תשנ"ח (1998) בתוך הקמפוס של המרכז האקדמי לב בירושלים ובשיתוף פעולה עמו. מייסד הישיבה הוא הרב עמוס קליגר. תלמידי הישיבה מסיימים לימודים לתואר ראשון מיד לאחר הלימודים בתיכון.

הישיבה מוגדרת ישיבה תיכונית שבע שנתית ומיועדת לבעלי כישורים גבוהים. לומדים בה כשלוש מאות תלמידים ומגמה אחת, בגרות אקדמית-טכנולוגית הכוללת בין היתר 5 יח"ל במתמטיקה, 5 יח"ל באנגלית, 5 יח"ל בתנ"ך, 5 יח"ל בגמרא, ו-10 יח"ל באלקטרוניקה (5 עיוניות ו-5 במסגרת עבודת גמר). החל משנת הלימודים תש"ף נוספה מגמת פיזיקה. הישיבה היא מוסד פנימייתי ומגיעים אליה תלמידים ממקומות שונים בישראל ומחוצה לה.

הרמ"ים בישיבה הם: הרב צפניה קלרמן, הרב מנחם גראוס, הרב טל אייזנברג, הרב מאיר בן שימול, הרב שמעון בטאט, הרב אבי קלמנטינובסקי, הרב יאיר מירון והרב הלל בן נון.

שינויים משמעותיים בישיבה
------------------------

בשנת הלימודים תשס"ו (2005-2006) נפתח מסלול ללימודי תואר ראשון B.Sc במדעי המחשב, שאותו מקבלים התלמידים בכיתה י"ג במסגרת המרכז האקדמי לב, במשך השנים בישיבה ניתנת לתלמיד האופציה לעבור ללמוד תואר אחר שהוא המשך ישיר של מדעי המחשב, לדוגמה - תואר בהנדסת תוכנה.

כמו כן בשנת הלימודים תשע"ו (2015-2016) נפתחה האופציה ללמוד תואר בהנדסת אלקטרו-אופטיקה והנדסת אלקטרוניקה.

בשנת הלימודים תשע"ז (2016–2017) נפתחה חטיבת הביניים בהנהלת הרב רפאל בובליל, ההנהלה של חטיבת הביניים הועברה לרב יוסי וויסברג בשנת הלימודים תשפ"ד (2023-2024)

בשנת הלימודים תשע"ח (2017–2018) יצא הרב עמוס קליגר לחופשת שבתון, ולתפקיד ראש הישיבה נתמנה הרב משה וייס, בתפקיד זה כיהן עד סוף שנת הלימודים תשע"ט (2018–2019).

בשנת הלימודים תשע"ט (2018–2019) מונה הרב צפניה קלרמן לראש הישיבה, בתפקיד זה כיהן עד סוף שנת הלימודים תשפ"ב (2021–2022).

בשנת הלימודים תשפ"ג (2022-2023) נפתחו פנימיות הסטודנטים עבור התלמידים במסגרת הפנימייה, לאחר כ-25 שנה של שהייה בפנימיות ישנות יותר. הסטודנטים של המרכז האקדמי לב עברו לפנימיות חדשות יותר. בנוסף מונה הרב רפאל בובליל לעמוד בראשות הישיבה ונפתחה האפשרות ללמוד תואר במנהל עסקים.

קישורים חיצוניים
----------------

* אתר האינטרנט הרשמי של ישיבה תיכונית - תורה ומדע ליד מכון לב

הערות שוליים
------------
מנוחת צהריים
**צָהֳרַיִם** (נכתב לעתים **צוהריים**, נהגה כ"צוֹהוֹרַיִים", או כ"צָהוֹרַיִם" לפי ההגייה הספרדית) הוא פרק זמן המציין את אמצע היום. הוא בא אחרי הבוקר ולפני הערב. הזמנים שביניהם נקראים לעיתים "לפני צהריים" ו"אחרי צהריים". הצהריים מוגדרים כזמן שבו השמש נמצאת בנקודה הגבוהה ביותר בשמיים. במקומות שונים בעולם נהוג לכנות בכינוי "צהריים" גם פרקי זמן שונים סביב שעה זו. בישראל, שעת הצהריים לפי שעון חורף היא בערך 11:40 (12:40 בשעון קיץ). השעות שלאחר שעות הצהריים נקראות אחר הצהריים.

הצהריים נחשבים לאמצע היום, ורוב האנשים נמצאים בשעה זו בשיא פעילותם. עם זאת, אנשים רבים נוהגים לנוח בשעות האלו.

בצהריים נוהגים לאכול ארוחת צהריים ויש שגם ישנים שנת צהריים.

קיימת מסגרת חינוך הנקראת "צהרון" ובה מטפלים בילדים משעת הסיום בגני ילדים ובתי ספר עד לשובם של ההורים לביתם.

ביהדות
------

 ערך מורחב – **חצות היום (הלכה)**  

בצהריים נוהגים היהודים להתפלל תפילת מנחה. התפילה רמוזה בחומש בראשית, בפסוק: "ויצא יצחק לשוח בשדה לפנות ערב" המרמז על תפילת מנחה, וכן בתהילים בפסוק "עֶרֶב וָבֹקֶר וְצָהֳרַיִם אָשִׂיחָה וְאֶהֱמֶה וַיִּשְׁמַע קוֹלִי", המרמז על שלוש התפילות שחרית בבוקר, מנחה בצהריים וערבית בערב. זמן תחילת תפילת מנחה הוא ממחצית השעה אחרי חצות היום, והיא נקראת במקורות צהריים.

בתרבות הפופולרית
----------------

שירו של אברהם חלפי, "צער לך", מתחיל בשורות הבאות:

> 
> צער לך וצער לי  
> על כך מעידות העיניים  
> בואי אישה, ביום זה אוילי  
> לארוחת צעריים
> 
> 
> 
> — אברהם חלפי
> 

בכך, חלפי השתמש במילה "צעריים" כמעיין הומופון למילה "צהריים". (זהו לא הומופון אמיתי, כיוון שאת "צהריים" יש לבטא, כאמור, כ"צוֹהוֹרַיִים").

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **צהריים** |

הערות שוליים
------------

1. ↑  על פי כללי הכתיב חסר הניקוד החדשים של האקדמיה ללשון העברית יש לכתוב "צוהריים".
2. ↑  צהריים (צָהֳרָיִם), באתר "השפה העברית"
3. ↑  האקדמיה ללשון העברית, בעמוד הפייסבוק של האקדמיה ללשון העברית, 22 ביולי 2020
4. ↑  ספר בראשית, פרק כ"ד, פסוק ס"ג
5. ↑  ספר תהילים, פרק נ"ה, פסוק י"ח

| חלקי היממה |
| --- |
| 

|  |
| --- |
| שחר • דמדומי בוקר • זריחה • בוקר • צהריים • אחרי הצהריים • שקיעה • דמדומי ערב • ערב • לילה • חצות הלילה |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007533843305171
* GND: 4567283-0
* LCCN: sh85092382

 |
**נילי הרפז** היא מנצחת, מלחינה וזמרת ישראלית. שימשה כמנהלת המוזיקלית של אנסמבל ליריקה בין השנים 1992–2020.

ביוגרפיה
--------

נולדה בתל אביב, עברה לאיטליה בגיל צעיר, שם למדה שירת בל קנטו אצל מריו דל מונקו וג'ולייטה סימיונטו.

הופעותיה הראשונות באופרה ברומא היו ב"ריגולטו" של ורדי וב"אבירות כפרית" של פייטרו מסקאני.
כמצו-סופרן סולנית הופיעה בעונות אופרה ובקונצרטים ברחבי איטליה.

הרפז למדה קומפוזיציה, ניצוח ותזמור לכלי נשיפה וקיבלה את התואר מאסטרו באקדמיה למוזיקה סנטה צ'צ'יליה ברומא. בין מוריה לניצוח: סרג'יו צ'ליבידאקה, נראו זמפיירי, ופרנקו פררה.
ביו מוריה לקומפוזיציה: קרלו קמרוטה וטרזה פרוקצ'יני. תזמור לכלי נשיפה למדה אצל פולביו קרה.

נילי הרפז היא האישה הראשונה אשר ניצחה באודיטוריום של ה"ראי" ברומא עם התזמורת הקאמרית של סנטה צ'צ'יליה.

בהמשך ניצחה על התזמורת הפילהרמונית של מאב (הונגריה), סטו-מרה (רומניה), התזמורת הקאמרית של נורד ביי (קנדה), הפילארמוניצ'י של רומא ואקדמיה אנטוניו ויולדי בביצוע רפרטואר סימפוני מן התקופה הקלאסית ורומנטית. כמו כן ביצעה רפרטואר אופראי עם התזמורת המחוזית של לאציו (איטליה) ואנסמבל ליריקה (ישראל). הופעותיה זכו להצלחה הן בקרב הקהל והן בקרב הביקורת.

נילי הרפז יצגה את איטליה כזמרת בפסטיבל הבינלאומי במלטה וכמלחינה באנגליה בשיתוף פעולה בין מלחינים וכוראוגרפים המתקיים באוניברסיטה בסארי (לונדון).

נילי הרפז יזמה את כתיבת הקנטטה "ריגשות בריאה" מאת בנימין יוסופוב.

נילי הרפז היא דודתו של המוזיקאי יובל מסנר.

פעלה באופרה ברומא כמאסטרו-עמית בהפקות רבות.

בישראל ייסדה את המחלקה לפיתוח קול בקונסרבטוריון העירוני פתח תקווה.

כמו כן ניצחה על התזמורת הקאמרית הרצליה והתזמורת הקאמרית רמת גן, על נגנים מן התזמורת הסימפונית הישראלית ראשון לציון ועל תזמורת כלי הקשת של הקונסרבטוריון העירוני פתח תקווה, עמה הופיעה בקונצרטים ברחבי הארץ ובסיור הופעות באיטליה.
בין יצירותיה הבולטות "לדוד" פנטזיה למקהלת נשים, כינור סולו פסנתר ורביעיית כלי קשת ע"פ שירו של מגדי כריסטיאנו עלאם.
פר נראו לכינור סולו.

קישורים חיצוניים
----------------

ויקישיתוף מדיה וקבצים בנושא **נילי הרפז** בוויקישיתוף
* אתר האינטרנט הרשמי של נילי הרפז
* נילי הרפז, ברשת החברתית פייסבוק
סרטנים מבושלים באופן מסורתי עם שמיר
מנורת נייר בדמות פני הירח, האופיינית לחגיגה
**מסיבת סרטן הנהרות** היא סעודת קיץ חגיגית במדינות הנורדיות, שמקורה בשוודיה (שם היא נקראת "kräftskiva") והיא התפשטה גם לפינלנד (שמה בפינית: 
"Rapujuhlat"). המסיבות נערכות לרוב באוגוסט, מסורת שמקורה בחוק שהיה נהוג במשך רוב המאה ה-20, לפיו ציד סרטן הנהרות הותר בסוף הקיץ בלבד. כיום אין מגבלה חוקית כזו.

סרטן הנהרות מבושל בהרתחה במי מלח ומתובל בשמיר טרי שנקצר לאחר פריחתו. הסרטן מוגש קר ונאכל בידיים. הארוחה מלווה בדרך כלל באקווביט (משקה מזוקק) ושאר סוגי שנאפס, בירה, לחם, גבינת וסטרבוטן חריפה, פשטידת פטריות וסלטים. 

מסורתית הארוחה אמורה להתקיים בחוץ, אך בפועל פעמים רבות היא נדחקת פנימה עקב מזג אוויר סוער או יתושים תוקפניים. המסיבה מלווה באביזרים כגון מפות נייר, סינרים, כובעי נייר משעשעים ומנורות נייר, לרוב בדמות פני הירח. האווירה המקובלת היא קולנית וגסה וכוללת אכילה רעשנית, לרבות מציצת לְשַׁד הסרטן בקול שאיבה רם לפני הסרת שריונו ושירי שתייה. יש הטוענים שהמסורת מחייבת "משקה אחד לכל אצבע" אך בפועל לא רבים עומדים בקצב זה.

קישורים חיצוניים
----------------

ויקישיתוף מדיה וקבצים בנושא **מסיבת סרטן הנהרות** בוויקישיתוף
* מסיבת סרטן הנהרות, מתוך הספר "Modern-day Vikings: A Practical Guide to Interacting with the Swedes"
* מסיבת סרטן הנהרות, מהאתר הרשמי של שוודיה
* מסיבת סרטן הנהרות בפינלנד, מאתר "finnguide"

* מסיבת סרטן הנהרות, שוודיה, 1991מסיבת סרטן הנהרות, שוודיה, 1991
* קישוטים ומאכלים אופייניים במסיבת סרטן הנהרותקישוטים ומאכלים אופייניים במסיבת סרטן הנהרות
**דוּם II: גיהנום על כדור הארץ** (באנגלית: **Doom II: Hell on Earth**) הוא משחק יריות בגוף ראשון שפותח על ידי id Software והוצא לאור על ידי GT Interactive. המשחק יצא לאור ב-10 באוקטובר 1994 באמריקה הצפונית ובאירופה.

תקציר העלילה
------------

אירועי עלילת המשחק מתרחשים מיד לאחר אירועי המשחק הראשון בסדרת "דום", השחקן שוב מגלם את התפקיד של דמות של נחת חלל אלמוני. לאחר שהנחת חוזר לביתו מהגיהנום, הוא מגלה כי שדים פלשו לכדור הארץ וגרמו למותם של מיליוני בני אדם.

בני אדם ששרדו את המתקפה שוקדים כעת על תוכנית לבניית מספר חלליות מסיביות אשר ישאו את הניצולים הנותרים בכדור הארץ לחלל. נמל החלל היחיד המסוגל לשגר את החלליות הללו נכבש על ידי הפולשים, אשר הציבו "שדה כוח" מעליו. בעקבות כך, כוחות של חיל הנחתים נלחמים באלפי שדים במטרה להסיר את שדה כוח, על מנת לאפשר לבני האנוש להימלט מכדור הארץ. לאחר שהנחת הרג את כל השדים שהשתלטו על נמל החלל והוריד את שדה הכוח, כל בני האנוש בכדור הארץ מצליחים לברוח לחלל, ונחת החלל האלמוני נותר האדם היחיד על פני כדור הארץ.

בעודו מחכה למותו הקרב, בידיעה שהצליח להציל את האנושות, נחת החלל האלמוני מקבל מסר מהחללית של בני האנוש בחלל אשר גילו בינתיים מאין הפולשים מהגיהנום מגיחים בדיוק. במסר מצוין כי הבסיס המרכזי של הפולשים נמצא במרכז עיר הולדתו של נחת החלל האלמוני. בעקבות כך נחת החלל עושה דרכו דרך העיר עד שהוא מגיע לבסיס של הפולשים, אך הוא מגלה כי אין דרך לעצור את הפולשים באתר זה. לאחר מכן הוא מחליט להיכנס לפורטל בין ממדי כדי לכבות אותו מהצד השני, וכך נכנס שנית לגיהנום האמיתי.

לאחר לחימה ממושכת בהמוני השדים בגיהנום, נחת החלל האלמוני מגיע לבסוף לשד הגדול ביותר שהוא אי פעם ראה, המכונה "Icon of Sin" (איקונין החטא). הוא מצליח להרוג שד זה באמצעות ירי רקטות אל תוך מוחו החשוף. מותו של "איקונין החטא" מוביל להשמדת פורטל הגיהנום. כעת, כאשר הגיהנום הושמד, נחת החלל האלמוני מצטרף עם בני האנוש האחרים במטרה להשיב את החיים על פני כדור הארץ לקדמותם.

שני שלבים סודיים למשחק בסגנון טירה נאצית ובסופם רואים את קומנדר קין תלוי.

קישורים חיצוניים
----------------

ויקישיתוף מדיה וקבצים בנושא **דום II: גיהנום על כדור הארץ** בוויקישיתוף
* 

* אתר האינטרנט הרשמי של דום II: גיהנום על כדור הארץ (באנגלית)
* דום II: גיהנום על כדור הארץ, סרטונים בערוץ היוטיוב

* "דום II: גיהנום על כדור הארץ", במסד הנתונים הקולנועיים IMDb (באנגלית)
* דום II: גיהנום על כדור הארץ, באתר PCGamingWiki (באנגלית)

| משחקי חברת id Software |
| --- |
| Wolfenstein | Wolfenstein 3D (הרחבה: Spear Of Destiny)‏ • Return to Castle Wolfenstein‏ • Wolfenstein: Enemy Territory‏ • Wolfenstein (2009)‎ |
| סדרת DOOM | דום • דום II: גיהנום על כדור הארץ • דום 3 • דום (2016) • דום הנצחי |
| סדרת Quake | Quake‏ • Quake 2‏ • Quake 3: Arena‏ • Quake 4‏ • Enemy Territory: Quake Wars‏ • Quake Live‏ • Quake Champions |
| סדרת Rage | Rage 2 • Rage |
| משחקים אחרים | דייב המסוכן • קומנדר קין • Heretic‏/Hexen‏/Hexen II‏ |
| מנועי משחק | Doom Engine ‏ • Quake Engine (id Tech 1) ‏ • id Tech 2‏ • id Tech 3‏ • id Tech 4‏ • id Tech 5‏ • id Tech 6‏ • id Tech 7‏ |

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16734849b (data)
* LCCN: n96070940
* MusicBrainz work: 13ec5bef-837c-4e8f-9255-ebcbf87c798b
* VIAF: 177103986
* WorldCat (עם VIAF): 177103986

 |
אברהם מביס את ארבעת המלכים, איור מאת אנטוניו טמפסטה משנת 1613
**אַמְרָפֶל** מלך שנער, נזכר בתנ"ך בספר בראשית, פרק י"ד כאחד ממלכי קואליציית ארבעת המלכים שהוקמה יחד עם אריוך מלך אלסר, כדרלעמר מלך עילם ותדעל מלך גוים, למטרת דיכוי מרד של חמשת מלכי כיכר הירדן שכרתו ביניהם ברית על מנת למרוד במלכי מסופוטמיה. אמרפל הוא הדמות הראשונה במקרא אליה מוצמד התואר מלך.

במקרא
-----

 ערך מורחב – **מלחמת ארבעת המלכים את החמישה**  

ארבעת המלכים, בהנהגת כדרלעומר, באו לכנען כדי להכניע את מלכי כיכר הירדן שמרדו בכדרלעומר. בדרכם הכו בעמים נוספים, בהם הרפאים, החורים הכנעניים, האמורים ועוד. במלחמתם כנגד חמשת מלכי כיכר הירדן הכניעו ארבעת המלכים את המורדים, שבו מהם שבי רב ובזזו את כל רכושם. בדרכם צפונה אל ארצותיהם רדף אחריהם אברהם, ובאזור דמשק השיג אותם, הביסם, והשיב את השבויים והרכוש למלכי כיכר הירדן.

שמו וארצו
---------

השם אמרפל נזכר גם בטקסטים באוגרית בתעתיק **עמרפ**, כאשר האות ל' חסרה.

על פי המקרא, שנער הוא למעשה שמה הקדום של בבל, כפי העולה ממעשה דור הפלגה: "וַיְהִי בְּנָסְעָם מִקֶּדֶם וַיִּמְצְאוּ בִקְעָה בְּאֶרֶץ **שִׁנְעָר** וַיֵּשְׁבוּ שָׁם... עַל כֵּן קָרָא שְׁמָהּ **בָּבֶל** כִּי שָׁם בָּלַל ה' שְׂפַת כָּל הָאָרֶץ וּמִשָּׁם הֱפִיצָם ה' עַל פְּנֵי כָּל הָאָרֶץ" (בראשית פרק י"א, פסוקים ב'; ט'), וכך היא גם הדעה הרווחת בקרב חוקרי המקרא, דבר המסתדר עם אחת ההשערות אשר נוטה לזהות את אמרפל עם חמורבי עצמו, שנודע גם כ**עמורפי**. השערה אחרת מזהה אותו עם אובל-פי-אל השני מלך אשנונה.

יוסף בן מתתיהו, בספרו "קדמוניות היהודים", טוען כי אמרפל היה שר צבא אשורי שנשלח עם שלושת שרי הצבא האחרים למסע ענישה בכנען; יחדיו בזזו שרי הצבא את סוריה והכניעו את מלכי כיכר הירדן אשר מרדו באשור.

בדברי חז"ל
----------

בתלמוד נאמר כי אמרפל אינו אלא נמרוד, והאמוראים רב ושמואל נחלקו אודות שני שמותיו אלו: "רב ושמואל, חד אמר: נמרוד שמו, ולמה נקרא שמו אמרפל? ש**אמר והפיל** לאברהם אבינו בתוך כבשן האש. וחד אמר: אמרפל שמו, ולמה נקרא שמו נמרוד? ש**המריד** את כל העולם כולו עליו [=על ה'] במלכותו."

בספר הישר מובא ביאור אחר לשינוי השמות אמרפל-נמרוד: "ויקראו כל עבדי נמרוד ושריו את שמו אמרפל, **לאמר כי נפלו** כל שריו וכל אנשיו בבניין המגדל, ועל אודותיו", כאשר הכוונה היא לכישלון בניית מגדל בבל, שאף את בנייתו מייחס הספר לנמרוד.

בתרבות
------

שמו של הנבל הראשי בספר אדון הטלקינזיס הוא אמרפל. מופיע גם כדמות מרכזית ב"הלב הקבור" וב"הלשון נושלה" לשמעון אדף.

ראו גם
------

* אריוך
* כדרלעומר
* תדעל

קישורים חיצוניים
----------------

* מי היה אמרפל מלך שנער? מתוך פורום "עצור, כאן חושבים"
* אמרפל באנציקלופדיה היהודית (באנגלית)

הערות שוליים
------------

1. ↑  פנחס ארצי, **עולם התנ"ך: בראשית**, תל אביב, דוידזון עתי, 1993, עמ' 103.
2. ↑  Micael Roaf, **Cambridge Atlas of Archaeology** - king lists p.111 and pp.108-123.
3. ↑  יוסף בן מתתיהו, **קדמוניות היהודים**, ירושלים, מוסד ביאליק, 2002, עמ' 19.
4. ↑  תלמוד בבלי, מסכת עירובין, דף נ"ג, עמוד א'.
5. ↑  **ספר הישר**, ירושלים תשט"ו, עמ' 28.
מכשיר המשמש לאנליזה תרמוגרווימטרית
**אנליזה תרמוגרווימטרית (TGA)** בכימיה אנליטית ובכימיה פיזיקלית, היא שיטת מדידה וניתוח של הקשר בין מסה של חומר לשינוי הטמפרטורה. לשם ביצוע המדידה מחממים את הדגם ובו-זמנית מודדים באופן רציף את המשקל שלו.

מכיוון שגם שינוי משקל וגם שינוי טמפרטורה ניתנים למדידה בדיוק גבוהה בעלות נמוכה יחסית, ומכיוון שמנתונים אלו ניתן לדלות מידע רב, יש חשיבות רבה למכשור ושיטה זו.

מבנה התרמוגרווימטר
------------------

החלקים החשובים בתרמוגרבימטר הם תא דגימה הנתון בתוך כבשן, ותא השוואה, המאזן את תא הדגימה על גבי מאזניים. מעבר לאלו יש גם מערכת להזרמת ופינוי גז, מעבר לבקרת טמפ'.

### הכבשן

ברוב התרמוגרווימטרים הכבשן מתחמם על ידי חוטים ספירליים שמוזרם בהם חשמל. 
קצב החימום המקסימלי אליו מגיעים התרמוגרווימטרים הוא 200 מעלות צלזיוס לשנייה.
בתרמוגרווימטרים חדשניים נעשה שימוש בחימום באמצעות לייזר. 

### המאזניים

הפרש הגבהים בין זרועות המאזניים נמדד בעזרת קרן מדיודה פולטת לייזר, או דיודה פולטת אור (Light emmiting diode). האור או הלייזר פוגעת במראה המוצבת על הזרוע, וזו מחזירה אותו למערך של תאים פוטו-וולטאים, על פי המקום שבו פוגע האור במערך, נקבע הפרש הגבהים בין הזרועות.

בנקודת המפגש בין שתי הזרועות של המאזניים מותקן מנוע, שעל פי הפרש הגבהים בין הזרועות מופעל ההספק של המנוע לאיזון בין הזרועות. מהספק זה מחושב הפרש המסה בין תא הדגימה לתא ההשוואה. תרמוגרווימטרים כאלו מגיעים לדיוק של מיקרוגרמים.

בתרמוגרווימטרים חדשניים מותקן באחת הזרועות גביש פיאזואלקטרי שמופעל עליו זרם חשמלי, בעקבות הזרם נפח הגביש גדל ונוצר איזון בין הזרועות, על פי התדירות של החשמל הנדרשת לאיזון בין הזרועות מחושב הפרש המשקל בין תא הדגימה לתא ההשוואה. תרמוגרווימטרים כאלו מגיעים לדיוק של ננוגרמים.

### בקרת טמפרטורה

מדידת הפרש הטמפרטורה בין תא הדגימה לבין תא ההשוואה נעשית על ידי צמד תרמי. 
במדידה זאת ניתן להגיע בקלות לדיוק של מאיות מעלות הצלזיוס. 

### תא הדגימה

תאי הדגימה עשויים מנחושת, אלומיניום ופלטינה. כדי לאפשר להם עמידות לטמפ' גבוהות.
תאי נחושת ואלומיניום עמידים לחום של עד כמה מאות מעלות. פלטינה לחום של עד 2100 מעלות צלזיוס.
קיימים גם תאי קרמיקה, הם עשויים לעמוד בחום רב אף יותר, אבל בגלל משקלם הרב, קשה יותר לזהות בהם שינויי מסה. 

### מערכת לפינוי גזים

קיימת מערכת לזרמה ופינוי של גזים וזאת מכמה סיבות:
ראשית, כדי למנוע מהגזים להתעבות במכשיר. שנית, כדי למנוע מגזים חומציים ליצור קורוזיה במכשיר.
שלישית, ניתן לנתח את הגזים כדי לעמוד על טיב וקצב התגובות המתרחשות. רביעית, מערכת זו מונעת מהגז להגיב שוב עם הדגימה.
מערכת הזרמת הגזים מזרימה גזים אדישים: ארגון, הליום, ומימן בלחצים נמוכים.

טכניקות לשימוש בתרמוגרווימטריה
------------------------------

גרף תרמוגרמה אופייני, המציג את תוצאות המדידה
### שינוי מסה כנגד זמן

הטכניקות המסורתיות גורסות מדידת הפרש המסה בין תא הדגימה לתא ההשוואה כנגד זמן, והסקת מסקנות מאופן ההשתנות שלה בזמן וטמפרטורה.

### שינוי חום כנגד טמפרטורה

טכניקות אחרות מנתחות את הספק התנור כנגד הגידול בטמפרטורה, מקצב שינוי זה ניתן להסיק למשל את קיבול החום של הדגימה.

ראו גם
------

* כבשן

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **TGA** |
| ויקימילון ערך מילוני בוויקימילון: **אנליזה תרמוגרווימטרית** |
| ויקישיתוף תמונות ומדיה בוויקישיתוף: **אנליזה תרמוגרווימטרית** |

|  |  |
| --- | --- |
| בקרת זהויות עריכת הנתון בוויקינתונים | 
* LNB: 000345589

 |